प्रधानमंत्री के नक्शे-कदम पर चलने लगे उनके साथी। जब भी राहुल गांधी का कोई बयान आता, उस पर टिप्पणी करने लगे मोदी के मंत्री और भारतीय जनता पार्टी के प्रवक्ता। सो, पिछले सप्ताह जब कांग्रेस अध्यक्ष ने जर्मनी में एक सवाल का जवाब देते हुए स्वीकार किया कि भारत में सभ्यता है कि मर्द औरतों को अपने से छोटा समझते हैं और इससे शुरू होता है औरतों का अपमान और अत्याचार, तो भाजपा प्रवक्ता आ टपके टीवी पर। चिल्लाने लगे कि भारतीय संस्कृति का अपमान किया है कांग्रेस अध्यक्ष ने। जानबूझ कर गलत मतलब निकाल कर कहने लगे कि मानसिकता की बात करते, तो हमको एतराज न होता, लेकिन भारतीय संस्कृति का अपमान बर्दाश्त नहीं होगा।